San Marcos 12
I tijojbal tzij re i mal laj tak ajchaquib
1Te'uri i Jesus xu jek u bixquil i tijojbal tak tzij chique. Xu bij:
—'O jun achi xu tic juban u ticon, úva ca bixic, y xu coj coral chirij. Xu yijba pa quiqui yitz' wi u wa'al i úva, xak xu yijba jun ral ja tac'tic chupam i ticon, chajbal re ronojel.
Te'uri xe u coj jujun ajchaquib, je aj a média ru', y xa 'e ire naj che jun tinimit. 2Are xu rik i 'ij re i cosech, xu tak li jun u mocom chu tz'onoxic i re ire chique i raj mediant. 3Are xuponic, ique xqui chapo, xqui ch'ayo, y xqui tzalijsaj chubic, n-ta xqui ya bi che. 4Te'uri i rajaw xu tak chal jun chic u mocom. Are xupon ire, xqui coj abaj che, xqui soc u jolom, y xqui yo'ya. 5I rajaw xu tak chal jun chic u mocom; ire lic xqui camsaj. Te'uri xe u tak chal juban chic, je q'ui. 'O jujun chique xqui 'an c'ax chique; xak 'o i xe qui camsaj.
6Xe'elok, n-ta chic que u tako, xui-ri c'o jun, ile are u c'ojol chi lic c'ax cu na'o. Xu bij ire, "Wo'or quin tak bi wac'al cu'; que cojon na 'uri che in c'ojol", xu bij; y pa q'uisbal-re, xu tak bi cu'. 7Xui-ri, are xquil u c'ojol i rajaw ulew, xqui bij chiquiwach: "Ire-le are i rajaw ulew co'on panok", xe cha. "Chaka camsaj, y yoj coj canajic oj rajaw", xe cha. 8Are 'uri xqui chapo, y xqui camsaj, y xqui c'ak bi u ch'acul rij coral —xu bij i Jesus chique.
9Te'uri xu tz'onoj chique:
—¿Wach co'on i rajaw ulew 'uri? Ire ca c'unic, y que u camsaj i ajchaquib chi je 'o chuwach ulew; te'uri cu ya i ulew piqui'ab juban chic.
10¿Xataba n-iwilom taj wach i tz'ibtal can chupam u wuj i Dios? Queje iri tz'ibtalic+ :
I abaj chi n-xcaj ti je aj 'anol cimiénto re ja,
are i abaj-le chi xe'elok lic nim ni u chac.
11Are i xe'elok-le, are i Kajwal Dios xa 'anawic,
y cakil yoj, lic 'utz ile chi u 'anom ire.
Queje ile tz'ibtal canok —xu bij i Jesus chique.
12I nimak tak mam'ib, are xqui ta ile, laj xqui c'am bi pa cárcel, man xqui ta ique chi u tzij i Jesus-le lic cojbal qui mac ique. Xui-ri, xqui xij quib chique i winak, rumal-i, xqui canaj canok, y xe 'ec.
I aj Fariséo cacaj quiqui c'am u pam i Jesus we 'utz quiqui toj impuésto
13Xo'on panok, 'o jujun aj Fariséo, xak jujun aj u partído i ma Heródes, je taktal bi ru' i Jesus, que qui c'ambej u pam, tzaksabal re cacaj ique. 14Are xe upon ru' i Jesus, xqui bij i tzij-i che:
—Mayes, keta'am chi yet, wach i ca bij, lic sak laj tzij, man yet lic n-ca 'an ta cas che, wach quiqui bij i winak chawij. Lic n-ta awe che, wach u patan jun winak, we nim, o we n-nim taj, lic ca bij i sak laj tzij che wach craj i Dios. Cha bij 'u chake, ¿'utz nawi caka toj impuésto che i 'atol tzij pa Róma, o n-'us taj? I ujer 'atbal tzij, ¿cu ya nawi chake caka tojo, o n-taj? —xe cha.
15Péro i Jesus reta'am chi xa c'ambal u pam quiqui 'ano. Xu bij chique:
—¿Wuchas qui tzucuj tzaksabal we? —xu bij—. Chi c'ama li jun sak pwak, y chi c'utu chwe —co'ono.
16Xqui c'am lok y xqui c'ut che. Are xrilo, i Jesus xu tz'onoj chique:
—¿Pachin u q'uexwach iri 'o chuwach? ¿Pachin u bi iri tz'ibtal chuwach? —xu bij.
—Re i 'atol tzij —xqui bij.
17Are 'uri xu bij i Jesus:
—Chi ya che i 'atol tzij wach 'o re ire che; xak chi ya che i Dios wach 'o re ire che —xu bij chique.
Ique lic xqui bisoj che, wach i xu bij.
I aj Saducéo xcaj u c'amic u pam i Jesus che i qui walijbal i camnak
18Xo'on panok, xe upon juban aj Saducéo ru' i Jesus. I aj Saducéo, ique quiqui bij chi i camnak n-que walij ta chic. Rumal-i xqui bij i tzij-i che i Jesus:
19—Tijonel, u tz'ibam can i mam Moises, we 'o jun achi xcamic, we 'o can rixokil chi n-ta rac'al ru', we je 'o can ratz u cha' i achi, 'o junok chique, 'utz ca c'uli ru' i ixok malcan man ca q'uiji rac'al ru', pu q'uexel i achi xcamic. Queje ile u tz'ibam can i mam Moises. 20Bay, o'onom-lok, je 'o wukub achiab catz qui cha' quib. Are i 'atz xc'uli nabe, y xcamic, n-ta rac'al xq'uiji canok. 21I ucab cha'axel xc'uli chic ru' ixok malcan, y xak xcamic, xak n-ta rac'al xu canaj can ru' ixok. Xak queje xo'on ru' urox cha'axel. 22Queje xqui 'an ile conojel je wukub, 'is xe c'uli ru' i ixok-le; n-ta jun cac'al xq'uiji ru' i ixok malcan. Pa q'uisbal-re xcam i ixok. 23Bay, are cu rik i 'ij piqui walijbal i camnak, are que walij ni'pa i camnak, ¿pachinok chique i wukub-le chi mer rachijil i ixok? Man conojel i je wukub-le xe c'uli ru' —xe cha.
24Te'uri i Jesus xu la' u wach chique:
—Yix xa ix sachnak na. Ix sachnak, man n-iweta'am taj wach i tz'ibtal can chupam u wuj i Dios, xak n-iweta'am taj wach i nim laj u cho'ab i Dios. 25I camnak, are que walij na, que'elok je pacha i ángel chi je 'o chicaj; n-que c'uli taj. I achiab, i ixokib n-que c'uli ta chic. 26I qui walijbal i camnak, katzij 'olic. ¿Xataba n-iwilom ti yix chupam i wuj chi u tz'ibam can i mam Moises wach xu bij i Dios che? I Dios, are xu 'ijla i mam Moises chupam i 'a' chi ca juluw che i ral che', xu bij che: "Yin c'a in u Dios i mam Abraham, xak i mam Isaac, xak i mam Jacob", xu bij che. I oxib-le je camnak chic are xu bij i Dios ile. Bay, chuwach i Dios, c'a je c'as na; 27I Dios n-are ti qui Dios i je camnak, are i qui Dios i je c'aslic —xu bij i Jesus chique—. Yix, 'ut, xa ix sachnak na. (Queje ile xu sakij chique chi 'o ni qui walijbal i camnak.)
I lajuj u tzij u pixab i Dios, ¿pachique chique mas 'o u 'ij?
28Chila xak 'o jun mayes re i ujer 'atbal tzij. Ire 'is xu ta ile chi xu bij i Jesus chique i aj Saducéo. Xu ta chi Jesus 'is 'utz u la'ic u wach xu 'ano. Rumal-i, xtejeb pan ru', y xu tz'onoj jun tzij che. Xu bij:
—I lajuj u tzij u pixab i Dios, ¿pachique chique mas 'o u chac coj cojon che? —xu bij.
29I Jesus xu bij che:
—I jun chique chi mas 'o u chac are i jun chi queje iri cu bij: "Chitape', ix aj Israel, i Kajwal Dios, xui ire i Kajwal. 30C'ax cha na i Awajwal Dios ronojel a c'ux, ronojel awanima, ronojel a nojbal, ronojel a cho'ab", cu bij. Are i jun-le chi mas 'o u chac quix cojon che —xu bij i Jesus che—. 31Te'uri i ucab tzij (chi 'o u chac coj cojon che) laj cumaj i jun-le: "C'ax che a na a lo'c'anij pacha c'ax u na'ic awib yet ca 'ano", cu bij. N-ta chic jun chic chiquixol i lajuj tzij pixab nim ni u 'ij chuwach i queb-le —xu bij i Jesus che.
32Te'uri i tijonel re i ujer 'atbal tzij xu bij:
—Lic 'utz i xa bij, Mayes. Lic katzij i xa bij chi xa jun i Dios, n-ta chic jun chic. 33We c'ax caka na i Dios ronojel ka c'ux, ronojel i ka nojbal, ronojel i kanima, ronojel i ka cho'ab, xak we que kaj i kach lo'c'anij pacha cakaj kib yoj, ni'pa tak ile mas 'utz chuwach u poroxic tak chicop chuwach i Dios, xak u sujuxic tak sipon chuwach ire —xu bij che i Jesus.
34I Jesus xu ta chi lic 'o u no'oj ni'pa i xu bij, rumal-i xu bij che:
—Yet, xa jubi' chic craj ca jach awib che u 'atbal tzij i Dios —xu bij che. Te'uri, mi jun xu cowij chic u c'ux chu tz'onoxic mas tzij che i Jesus.
I mam David ujer 'o u 'ij, xui-ri i Crísto 'o pawi ire
35Xo'on chupan jubi', i Jesus ca tijin chu c'utic chique i winak pa rachoch i Dios. Xu bij chique:
—I je tijonel, re i ujer 'atbal tzij, ¿wuchac quiqui bij chi i Tolque coy'em, are na jun umuk uxiquin i mam David? 36¿Wuchac quiqui bij ile? man lic are i mam David u bim can i tzij-i:
Xu bij i Kajwal Dios che i Wajwal Crísto:
"Chat cul na pin wikabim c'a cu rik ni 'ij que in ya na pawakan ni'pa i aj ch'o'oj chawij", xu bij+ .
Queje ile u tz'ibam can i mam David ujer, y are u Tewal i Dios yawnak pu jolom chi xu bij i tzij-le. 37¿Wach u 'onquil 'uri chi i Crísto xa umuk uxiquin i mam David? ¿Wach u 'onquil ile, man lic are i mam David xu bij "Wajwal" che i Crísto+ ? —xcha.
I uq'uial winak je 'o chila lic que quicot chu tayic.
I Jesus xu sakij wach i qui mac i je tijonel re i 'atbal tzij
38I Jesus, are ca tijin chu c'utic chique, xe u pixbaj ru' tak i tzij-i:
—Chi 'ana cwent chique i tijonel re i ujer 'atbal tzij chi xa kus quiquilo que malcat pa tak be ru' qui 'u' naj rakan; xak kus quiqui ta are ca ya' rutzil qui wach cumal i winak, ocsabal re qui 'ij. 39Are que oc pa ja re i molbal'ib, xa quiqui tzucuj qui cubibal chi 'o u 'ij; are que 'e pa wa'im re tak nima'ij, xa quiqui tzucuj qui q'uijibal 'o u 'ij. 40Xak quiqui maj i cachoch ixokib malcanib; te'uri nim i oracion quiqui 'an chiquiwach i winak, sachsabal-re chique wach qui 'anom. Ique 'ut, ca ya' jun tojpen chique lic nim na u tojic —xu bij i Jesus chique.
I ixok malcan, nim i sipon xu ya chuwach i Dios
41I Jesus cul pa rachoch i Dios chuwach li caxa, yabal re qui mer i winak. Are 'o chila, que u takej i winak are que tijin chu ya'ic qui mer pa caxa. Je q'ui i beyomab, mas i mer xqui ya'o. 42Are 'uri xupon jun ixok malcan lic niba', xu ya queb u mer chi n-ta kas rajil. 43Te'uri i Jesus xe u siq'uij u tijoxelab ru', y xu bij chique:
—Katzij i quin bij chiwe, i ixok niba'-i, i u mer xu ya'o, mas nim chuwach ile chi qui yom conojel i juban pa caxa. 44Ique, wach i qui yom, xa are quesam che wach i sobrinak cu'; xui-ri, i ixok-le, chi lic niba', ronojel xu ya'o, ni'pa i 'o ru'; n-ta chic xu canaj re u c'aslemal —xu bij i Jesus chique.